  Анжелика Тихонова корреспондент Дэбес ёросысь Тыловай черкогуртысь лулчеберетъя юрт крезьгурчилы, кырӟасьлы, артистлы Геннадий Корепанов-Камскийлы вордӥськем дырысеныз 90 ар тырмонлы «Эн вунэтэ кырӟанъёсме» флешмоб ялӥз. Отчы пыриськыны вань мылкыд карисьёсты ӧтё. Со сярысь Тыловайысь лулчеберетъя юртлэн «ВКонтакте» мерлыко вотэсысь огиназ ивортэмын. Флешмобе пыриськыны фольклор коллективъёсты, ансамбльёсты, кырӟасьёсты, крезьгурчиосты, студентъёсты, ужасьёсты, ӧнерчиосты, егитъёслы центрын дышетскисьёсты, творчествоя, искусствоосъя школаосын дышетскисьёсты, крезьгурез яратӥсьёсты, крезьгуръя ӧнерлыко муртъёсты, нылпиосты но арлыдоосты ӧтё.  Радъясьёс Геннадий Корепанов-Камскийлэсь кырӟанъёссэ тодэ вайыны но соосты кырӟамез видеое гожтыса «ВКонтакте» мерлыко вотэсысь ас баме пуктыны ӵекто. Видео борды одно ик флешмоблэсь хештэмъёссэ #ЭнвунэтэКырзанъесме #НезабывайтеМоиПесни #КорепановКамский ватсано. Озьы соосты Тыловайысь лулчеберетъя юртлэн  огазеялозы. Кырӟанъя флешмоб 14-тӥ гудырикошконозь кыстӥськоз Ужрадэ вань пыриськисьёс сертификатъёс басьтозы. Нош тужгес трос куара басьтэм ужъёсты дипломъёсын но синпель кузьымъёсын пусъёзы. Геннадий Корепанов-Камский Удмуртиысь искусство удысысь дано ужась, Удмуртиысь калык артист, Удмурт Элькунлэн кун премиезлэн лауреатэз, Калыкъёслэн эшъяськонзы, Эшъяськон орденъёслэн Ужъя Горд Знамялэн орденэзлэн кавалерез, Удмуртилэн но Дэбес ёрослэн дано адямиез Тодэ вайытом, Дэбес ёрос Геннадий Корепанов-Камскийлы сӥзем «Удмурт музъемлэн кырӟасез» творчествоя лаборатория» («Творческая лаборатория «Певец земли удмуртской») ӵектосэныз Росси азьмуртлэсь грантсэ утӥз. Валтӥсь ужрадъёс ёросын гудырикошконэ ортчозы.   Тегъёс: Мерлык Лулчеберет Дэбес Удмуртия крезьгурчиос ГеннадийКорепанов-Камский  